《湖州行》
清代·魏耕

君不见湖州直在太湖东，香枫成林橘青葱。
山川迢迢丽村渚，成城淡淡遮苍穹。
亭皋百里少荒土，风俗清朴勤桑农。
充肠非独多薯蓣，宴客兼有锦鲤红。
白屋朱邸亘原野，黔首击壤歌年丰。
今岁野夫四十一，追忆往日真如梦。
腐儒营斗粟，闾阎挽长弓。
盗贼如麻乱捉人，流血谁辨西与东？
又闻大户贪官爵，贿赂渐欲到三公。
豪仆强奴塞路隅，猰貐豺狼日纵横。
皇天无眼见不及，细民愁困何时终？
安得圣人调玉烛，再似隆庆万历中。
天下蚩蚩安衽席，万国来朝大明宫。

作者简介：（?—1663）明末清初浙江慈溪人，字楚白，号雪窦山人，原名时珩，又名璧，别名苏。明末诸生。明亡，于浙东抗清，失败后隐居苕溪，与钱缵曾及祁理孙、祁班孙兄弟等交往，尽读祁氏淡生堂藏书。又与郑成功通消息，劝之入江攻南京。郑军败退后，清政府获悉谋划所出，遂遭捕杀。有《息贤堂集》。